รัฐบาลไทย-ข่าวทำเนียบรัฐบาล-ธอส. มอบเงินสนับสนุนรวม 9 แสนบาท แก่ รพ.วชิรพยาบาล และ รพ.พระมงกุฎเกล้า เพื่อจัดสร้างหอผู้ป่วยไอซียูความดันลบ และจัดหาเครื่องฮีโมเปอร์ฟิวชั่น
วันอังคารที่ 1 มิถุนายน 2564
ธอส. มอบเงินสนับสนุนรวม 9 แสนบาท แก่ รพ.วชิรพยาบาล และ รพ.พระมงกุฎเกล้า เพื่อจัดสร้างหอผู้ป่วยไอซียูความดันลบ และจัดหาเครื่องฮีโมเปอร์ฟิวชั่น
ธอส.ส่งมอบความช่วยเหลือสังคมไทยสู้ภัย COVID-19 ผ่านโรงพยาบาลทั้ง 2 แห่ง ในพื้นที่กรุงเทพฯ สู้ภัย COVID-19 มอบเงินสนับสนุนรวม 9 แสนบาท
ธนาคารอาคารสงเคราะห์ ส่งมอบความช่วยเหลือสังคมไทยสู้ภัย COVID-19 ผ่านโรงพยาบาลทั้ง 2 แห่ง ในพื้นที่กรุงเทพฯ สู้ภัย COVID-19 มอบเงินสนับสนุนรวม 9 แสนบาท แบ่งเป็น 1.มอบเงินสนับสนุนจํานวน 7 แสนบาท ให้แก่โรงพยาบาลวชิรพยาบาล สําหรับจัดสร้างหอผู้ป่วยไอซียูความดันลบแบบห้องแยก “เตียงต่อชีวิต” ผู้ป่วย COVID-19 และ 2.มอบเงินสนับสนุนจํานวน 2 แสนบาท ให้แก่โรงพยาบาลพระมงกุฎเกล้า สําหรับการจัดหาเครื่องฮีโมเปอร์ฟิวชั่น จํานวน 1 เครื่อง เพื่อใช้ในการรักษาผู้ป่วย COVID-19 รวมถึงส่งมอบน้ําดื่มของธนาคารให้ทั้ง 2 โรงพยาบาลรวม 15,000 ขวด และหน้ากากอนามัยและสายคล้องเพื่อแจกจ่ายให้กับประชาชนที่มาใช้บริการและผู้ปฏิบัติหน้าที่เพื่อป้องกันการแพร่ระบาดของ COVID-19 ต่อไป
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า จากสถานการณ์การแพร่ระบาดของเชื้อไวรัสโคโรนา 2019 (COVID-19) ระลอกใหม่ในหลายพื้นที่ของกรุงเทพมหานคร ซึ่งนับเป็นพื้นที่ควบคุมสูงสุดและเข้มงวด (สีแดงเข้ม) ที่ยังคงเกิดคลัสเตอร์การระบาดใหม่ และมีจํานวนผู้ป่วยเพิ่มขึ้นอย่างต่อเนื่อง ส่งผลให้บุคคลากรทางการแพทย์และโรงพยาบาลต้องรับหน้าที่ในการดูแลผู้ป่วยอย่างหนัก เช่นเดียวกับโรงพยาบาลวชิรพยาบาลและโรงพยาบาลพระมงกุฎเกล้า ซึ่งถือเป็นสถานที่สําคัญในการรับส่งต่อตลอดจนดูแลให้การรักษาแก่ผู้ป่วย COVID-19 ในพื้นที่กรุงเทพฯ อาทิ การจัดตั้งโรงพยาบาลสนาม ซึ่งมีความจําเป็นต้องใช้อุปกรณ์สําหรับการรักษาพยาบาลที่มีคุณภาพอย่างเร่งด่วน ทําให้ในวันนี้ (วันอังคารที่ 1 มิถุนายน 2564) คณะกรรมการธนาคารอาคารสงเคราะห์ นําโดย นายยุทธนา หยิมการุณ ประธานกรรมการ ธอส. ดร.กิริฎา เภาพิจิตร กรรมการธนาคาร ธอส. ในฐานะประธานกรรมการกํากับดูแลกิจการที่ดีและความรับผิดชอบต่อสังคมและสิ่งแวดล้อม (CG&CSR) จึงได้นําคณะผู้บริหารระดับสูงของธนาคาร ร่วมส่งมอบความช่วยเหลือสังคมไทยสู้ภัย COVID-19 ผ่านโรงพยาบาลทั้ง 2 แห่ง โดยมีรายละเอียดดังนี้
1.มอบเงินสนับสนุนจํานวน 700,000 บาท ให้แก่โรงพยาบาลวชิรพยาบาล เพื่อจัดสร้างหอผู้ป่วยไอซียูความดันลบแบบห้องแยก “เตียงต่อชีวิต” ผู้ป่วย COVID-19 พร้อมน้ําดื่มธนาคารจํานวน 10,000 ขวด รวมถึงหน้ากากอนามัยและสายคล้องที่จัดทําโดยพนักงานจิตอาสาของธนาคาร โดยมี ผู้ช่วยศาสตราจารย์จักราวุธ มณีฤทธิ์ คณบดีคณะแพทยศาสตร์วชิรพยาบาล เป็นผู้รับมอบ
2.มอบเงินสนับสนุน จํานวน 200,000 บาท ให้แก่โรงพยาบาลพระมงกุฎเกล้า สําหรับการจัดหาเครื่องฮีโมเปอร์ฟิวชั่น จํานวน 1 เครื่อง สําหรับใช้ในการรักษาผู้ป่วย COVID-19 ซึ่งถือเป็นเครื่องมือที่มีประสิทธิภาพสูงในการช่วยลดอาการปอดอักเสบรุนแรงที่เกิดจากภูมิคุ้มกันต่อต้านไวรัส COVID-19 มากเกินไป พร้อมน้ําดื่มธนาคารจํานวน 5,000 ขวด รวมถึงหน้ากากอนามัยและสายคล้องที่จัดทําโดยพนักงานจิตอาสาของธนาคาร โดยมี พลตรีวิเชษฐ์ รัตนจรัสโรจน์ หัวหน้าสํานักงานผู้บังคับบัญชาโรงพยาบาลพระมงกุฎเกล้า เป็นผู้รับมอบ
สําหรับกิจกรรมดังกล่าวถือเป็นส่วนหนึ่งของการสนับสนุนช่วยเหลือสังคมไทยสู้ภัยโควิด-19 ที่ ธอส. ดําเนินการมาอย่างต่อเนื่อง อาทิ การสนับสนุนงบประมาณจํานวน 2,000,000 บาท ให้แก่โรงพยาบาลธรรมศาสตร์เฉลิมพระเกียรติสําหรับจัดสร้างหอผู้ป่วยไอซียูความดันลบแบบห้องแยกที่ใช้ในการรักษาผู้ป่วยวิกฤตที่มีอาการรุนแรง และส่งมอบน้ําดื่มธนาคารจํานวน 20,000 ขวด การสนับสนุนงบประมาณ 1,000,000 บาท ให้แก่กระทรวงการพัฒนาสังคมและความมั่นคงของมนุษย์ (พม.) ช่วยเหลือประชาชนกลุ่มเปราะบางในพื้นที่ กทม. กับกิจกรรม “เรามีเรา” และหน้ากากอนามัยพร้อมสายคล้องจํานวน 10,420 ชุด
การสนับสนุนงบประมาณจํานวน 300,000 บาท ให้แก่โรงพยาบาลราชวิถี จัดสร้างไอซียูสนามที่ใช้รองรับการรักษาผู้ป่วยวิกฤตที่มีอาการรุนแรง และส่งมอบหน้ากากอนามัยพร้อมสายคล้องรวมถึงน้ําดื่มของธนาคารจํานวน 5,000 ขวด ส่งมอบน้ําดื่มธนาคาร จํานวน 20,000 ขวด หน้ากากอนามัยพร้อมสายคล้อง ให้แก่หน่วยความร่วมมือบริการฉีดวัคซีนโควิด-19 กรุงเทพมหานคร-หอการค้าไทย ณ มหาวิทยาลัยหอการค้าไทย ส่งมอบน้ําดื่มธนาคารจํานวน 15,600 ขวด หน้ากากอนามัยและสายคล้อง พร้อมด้วยอาหารจํานวน 500 กล่อง ให้แก่สถาบันบําราศนราดูร มอบเก้าอี้จํานวน 500 ตัว ให้แก่โรงพยาบาลเวชการุณย์รัศมิ์ เพื่อรองรับผู้ป่วยที่มารับบริการเป็นจํานวนมาก ส่งมอบถุงยังชีพ ธอส. ให้แก่ เขตห้วยขวาง เพื่อนําไปช่วยเหลือประชาชนที่ได้รับผลกระทบ เช่น ชุมชนวัดอุทัยธาราม ซึ่งเป็นชุมชนใกล้ธนาคาร รวมถึงสนับสนุนน้ําดื่มและอาหารกลางวัน ให้หน่วยงานสําคัญต่าง ๆ อาทิ สถานพยาบาล สถานศึกษา และวัด เป็นต้น ซึ่งสอดคล้องกับนโยบายการแสดงความรับผิดชอบต่อสังคมและสิ่งแวดล้อม หรือ CSR ของธนาคาร ด้วยความห่วงใยและตระหนักถึงปัญหาความเดือดร้อนของประชาชน อีกทั้งเป็นการสร้างจิตสํานึกในการเป็นจิตอาสาเพื่อช่วยเหลือสังคมให้ดียิ่งขึ้นต่อไป